רותי רודנר

**רותי רודנר** (נולדה ב־28 במאי 1968) היא תסריטאית, יוצרת תוכן ואשת תקשורת ישראלית.
## ביוגרפיה
רודנר נולדה וגדלה בקיבוץ גבעת ברנר לעמוס רודנר, עורך, סופר וארכיטקט, ולתמר רודנר, מורה ועורכת לשונית, אחותו הצעירה של המשורר זוכה פרס ישראל אריה סיון. לרודנר שישה אחים ואחיות, ביניהם הזמר והיוצר חמי רודנר, סולן להקת איפה הילד?, ואיריס הוד, מקימת ערוץ הילדים וערוץ 8 התיעודי.

בילדותה היא לנה בלינה משותפת, עד שהוריה החליטו - בצעד לא שגרתי באותם הימים - להחזיר אותה ואת אחיה לשינה בבית. בצבא שירתה כעיתונאית בביטאון חיל הים, ומיד בתום השירות עזבה את בית הוריה בקיבוץ ועברה לגור בתל אביב, שבה היא מתגוררת ברציפות עד היום.

## קריירה
בגיל 20, לאחר שירות ככתבת צבאית, מונתה רודנר לעורכת דסק הכלכלה בעיתון הארץ. רודנר המשיכה לעבוד ברשת שוקן, ומונתה בהמשך לעורכת החדשות של עיתון העיר - שם גם הכירה את מי שהפך לימים לבעלה, גיא פינס. בהמשך הקימה וערכה את השבועון "זמן תל אביב" מבית מעריב - שנחשב פרובוקטיבי בתקופתו - ובו התחילו את דרכן, בין היתר, המאיירת רותו מודן והצלמת תמר קרון. סגנה של רודנר ב"זמן תל אביב" היה מולי שגב, לימים יוצר ועורך ארץ נהדרת.

בליל רצח יצחק רבין, ב-4 בנובמבר 1995, עברה רודנר לעבוד בחברת החדשות של ערוץ 2, שם ערכה תוכניות מפתח כמו "חמש עם גדי סוקניק" ו"אולפן שישי". בהמשך ניהלה את ערוצי התוכן של חברת "ענני תקשורת", שם יצרה תוכניות טלוויזיה יומיות, בהן "אודטה" ו"אקזיט".

בראשית שנת 2004 מונתה רודנר למנהלת הפיתוח של "קשת 12", זכיינית השידור הבולטת בערוץ המסחרי דאז 22. כמנהלת פיתוח, רודנר הייתה אחראית לתוכניות "מה זה השטויות האלה?!" עם עדי אשכנזי, "אמא מחליפה", "סופר נני" עם מיכל דליות, תוכנית התחקירים "בולדוזר" עם מיקי רוזנטל ועוד.

לאחר עבודתה בקשת, עברה רודנר לנהל את התוכן בפורטל Nana10 עם חבירתו לערוץ עשר. במסגרת תפקידה, עיצבה את תפיסת ה-VOD של שידור תוכניות ערוץ 10 בפורטל, ובכך הייתה אחראית לאתר האינטרנט הראשון ששיקף ושידר לוח שידורים כמעט מלא לערוץ טלוויזיה.

תפקידה הניהולי האחרון היה כסמנכ"לית תוכן במשרד הפרסום המוביל "מקאן", בו עבדה תחת תפיסה של הגדלת הערך המוסף ללקוחות בעזרת יצירת תוכן ממותג.

אחרי תקופה ארוכה כמנהלת, פרשה רודנר ב-2010 לקריירה ככותבת ויוצרת תוכן עצמאית. היא כתבה לקשת את סדרת הפעולה הנשית "נופלות על הרגליים", בכיכובן של מילי אביטל ושני כהן ובבימויה של איילת מנחמי (עורבים, סיפורי תל אביב, נודל). הסדרה זכתה לביקורות משבחות ונמכרה על ידי הזרוע הבינלאומית של קשת להפצה בידי סרטי יוניברסל. רודנר כתבה סרט המשך לסדרת הבלשיות שלה, שמיועד להצטלם באביב 2021.

במהלך 2020 הקימה רודנר את אתר האינטרנט "25 שעות ביממה” - בו מוצעים תוכן וייעוץ בנושאי ניהול חיים וזמן. תחת האתר, יוצרת רודנר פודקאסט ובלוג, שמתפרסמים במקביל גם באתר "הארץ", העוסקים בהיבטים שונים של ניהול זמן בעבור מנהלים, עצמאים, הורים משלבי קריירה ועוד.

## חיים אישיים
רודנר נשואה לגיא פינס, מגיש תוכנית הבידור הפופולרית "ערב טוב עם גיא פינס". לזוג שלושה ילדים - בהן העיתונאית אנה פינס - והם מתגוררים במרכז תל אביב. לאורך שנות הזוגיות שלהם, כתבו ביחד טור ביקורת מסעדות בעיתון "העיר" והגישו את תוכנית הרדיו "ציפורי לילה".

רודנר היא בוגרת תואר ראשון בהצטיינות יתרה במדעי הרוח מה, ובעלת תואר שני בהצטיינות יתרה בחינוך וטכנולוגיה מאוניברסיטת תל אביב. בעבודת סיום התואר שלה, חקרה רודנר את האופן שבו ילדים מדברים עם סירי בדרך לעידן של תקשורת עם בינה מלאכותית. כמו כן, עברה הכשרה בייעוץ אישי למנהלים בבית ספר להכשרת מנהלים של המרכז הבינתחומי הרצליה בהרצליה.

## קישורים חיצוניים

* 
* 
* 
*https://25hrsaday.com/
*אתר הקורסים הדיגיטליים לניהול זמן של רותי רודנר

## הערות שוליים

2020 08
קטגוריה:תסריטאים ישראלים
קטגוריה:גבעת ברנר: אישים
קטגוריה:בוגרות האוניברסיטה הפתוחה
קטגוריה:בוגרי האוניברסיטה הפתוחה
קטגוריה:ישראליות שנולדו ב-1968
קטגוריה:ישראלים שנולדו ב-1968